# OKS, KDS a Obyčajní ľudia požadujú vymenovanie Čentéša

**Podľa signatárov výzvy prezident bez akéhokoľvek dôvodu zdržiava vymenovanie generálneho prokurátora.**

BRATISLAVA. Signatári výzvy prezidentovi republiky [Ivanovi Gašparovičovi](http://www.sme.sk/storm/itextg.asp?idh=9336370&ids=6), ktorí ho začiatkom týždňa vyzvali, aby vymenoval za generálneho prokurátora Jozefa Čentéša, na prezidentovu nečinnosť reagujú verejným zhromaždením.

Jednou z príležitostí ako si v sobotu pripomenúť Deň ľudských práv tak bude pred Prezidentským palácom na Hodžovom námestí v Bratislave stretnutie súčasných a bývalých poslancov NR SR a ľudí, ktorí sú na kandidátke hnutia Obyčajní ľudia a nezávislé osobnosti.

"V sobotu o tretej si pred Prezidentským palácom chceme pripomenúť Deň ľudských práv a chceme si ho pripomenúť takým spôsobom, že sa prezidenta Gašparoviča opýtame, prečo doteraz nevymenoval Jozefa Čentéša za generálneho prokurátora," povedal pre agentúru SITA poslanec NR SR a podpredseda Výboru pre ľudské práva a národnostné menšiny [Ondrej Dostál](http://www.sme.sk/storm/itextg.asp?idh=9336378&ids=6).

Dodal, že na stretnutie signatári výzvy pozvali aj prezidenta, ten však zatiaľ nereagoval.

### Čentéš bol riadne zvolený

Dostál konštatoval, že Čentéš bol v NR SR riadne zvolený 17. júna a legitimitu jeho voľby potvrdil 5. októbra aj [Ústavný](http://www.sme.sk/storm/itextg.asp?idh=9336380&ids=6) súd Slovenskej republiky.

"Myslíme si preto, že pán prezident prejavuje neúctu k ľudským právam. Ústava totiž garantuje právo na výkon verejnej funkcie za rovnakých podmienok, no prezident bez akéhokoľvek reálneho dôvodu zdržiava vymenovanie pána Čentéša," povedal.

"Blížia sa voľby a s nimi stúpa aktíva niektorých občanov, ktorí sa chcú stať poslancami. Je prinajmenšom zaujímavé, že za pána Čentéša idú protestovať práve tí, ktorých predseda politickej strany vypovedal u pána Čentéša, no jeho výpoveď pán Čentéš skartoval. Je to paradoxné," reagoval hovorca prezidenta Marek Trubač.

Dodal, že prezident si je vedomý svojich ústavných povinností a právomocí a čaká na rozhodnutie Ústavného súdu SR, ktorý rozhoduje o podnete bývalého generálneho prokurátora Dobroslava Trnku i samotného Jozefa Čentéša, ktorý namietal voči nečinnosti prezidenta.

### Naťahovanie času

Dostál tvrdí, že dôvodom sobotného zhromaždenia je aj to, že ľudské práva úzko súvisia s témou právneho štátu a práve Generálna prokuratúra je ochrankyňou práva a má garantovať uplatňovanie zákona v krajine.

To, že je Generálna prokuratúra niekoľko mesiacov bez riadne zvoleného a vymenovaného generálneho prokurátora preto nie je podľa neho dobrý stav pre zákonnosť, ani pre ľudské práva na Slovensku.

"Naťahovanie času pri vymenovaní Čentéša na čelo prokuratúry ostro kontrastuje s expresnou rýchlosťou, s akou Gašparovič vymenoval [Štefana Harabina](http://www.sme.sk/storm/itextg.asp?idh=9336372&ids=5) na čelo Najvyššieho súdu, ktorého vymenoval ani nie za 24 hodín po jeho zvolení Súdnou radou," povedal Dostál. Na adresu Gašparoviča na blogu napísal, že "stelesňuje to najhoršie, čo v slovenskej politike máme. Kedysi kryl všetky prešľapy a kriváctva mečiarovského režimu, dnes sa správa akoby člen Ficovho Smeru".

Pod výzvu prezidentovi sa podpísali herec a pedagóg Štefan Bučko, novinár Eugen Korda, fyzik a novinár Martin Mojžiš, poslanci Ondrej Dostál, Martin Fecko, Erika Jurinová, [Igor Matovič](http://www.sme.sk/storm/itextg.asp?idh=9336379&ids=5), Jozef Viskupič, Peter Zajac a bývalí poslanci[František Mikloško](http://www.sme.sk/storm/itextg.asp?idh=9336369&ids=6) a Vladimír Palko z KDS.

**piatok 9. 12. 2011 15:51** | sita
[© 2011 Petit Press. Autorské práva sú vyhradené a vykonáva ich vydavateľ. Spravodajská licencia vyhradená.](http://www.sme.sk/c/6175799/oks-kds-a-obycajni-ludia-pozaduju-vymenovanie-centesa.html)

Čítajte viac:<http://www.sme.sk/c/6175799/oks-kds-a-obycajni-ludia-pozaduju-vymenovanie-centesa.html#ixzz2I7kQcrY1>